CELEX: 32020D2189
Language: ro
Date: 2020-12-18 00:00:00
Title: Decizia de punere în aplicare (UE) 2020/2189 a Consiliului din 18 decembrie 2020 de autorizare a Țărilor de Jos să introducă o măsură specială de derogare de la articolele 168 și 168a din Directiva 2006/112/CE privind sistemul comun al taxei pe valoarea adăugată

23.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 434/1
               
            
         DECIZIA DE PUNERE ÎN APLICARE (UE) 2020/2189 A CONSILIULUI
         din 18 decembrie 2020
         de autorizare a Țărilor de Jos să introducă o măsură specială de derogare de la articolele 168 și 168a din Directiva 2006/112/CE privind sistemul comun al taxei pe valoarea adăugată
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 395 alineatul (1) primul paragraf,
         având în vedere propunerea Comisiei Europene,
         întrucât:
         
                     (1)
                  
                  
                     Articolele 168 și 168a din Directiva 2006/112/CE reglementează dreptul persoanelor impozabile de a deduce taxa pe valoarea adăugată (TVA) percepută pentru bunurile furnizate și serviciile prestate în scopul operațiunilor supuse impozitării.
                  
               
                     (2)
                  
                  
                     Prin scrisoarea înregistrată la Comisie în data de 30 iulie 2020, Țările de Jos au solicitat să fie autorizate să introducă o măsură specială de derogare de la articolele 168 și 168a din Directiva 2006/112/CE (denumită în continuare „măsura specială”), cu scopul de a exclude de la dreptul de deducere TVA aferentă bunurilor și serviciilor în cazul în care bunurile și serviciile în cauză sunt utilizate în proporție de peste 90 % în scopuri private de către o persoană impozabilă sau de către angajații persoanei respective sau, în general, în scopuri neprofesionale sau pentru activități care nu au caracter economic.
                  
               
                     (3)
                  
                  
                     În temeiul articolului 395 alineatul (2) al doilea paragraf din Directiva 2006/112/CE, Comisia a transmis cererea Țărilor de Jos celorlalte state membre, prin scrisoarea din 10 septembrie 2020. Prin scrisoarea din 11 septembrie 2020, Comisia a notificat Țărilor de Jos că dispune de toate informațiile pe care le consideră necesare pentru evaluarea cererii.
                  
               
                     (4)
                  
                  
                     Obiectivul măsurii speciale este acela de a simplifica procedura de colectare a TVA, și de a preveni anumite forme de evaziune fiscală sau de evitare a sarcinilor fiscale. Valoarea taxei datorate în stadiul consumului final este afectată doar într-o măsură neglijabilă.
                  
               
                     (5)
                  
                  
                     Potrivit informațiilor furnizate de Țările de Jos, situația de drept și de fapt justifică aplicarea măsurii speciale. Prin urmare, Țările de Jos ar trebui să fie autorizate să introducă această măsură specială pentru o perioadă limitată în timp până la 31 decembrie 2023. Termenul ar trebui să fie suficient pentru a permite reexaminarea necesității și a eficacității măsurii speciale, precum și a procentajului repartizării între utilizarea în scopuri profesionale și utilizarea în scopuri neprofesionale pe care se bazează măsura respectivă.
                  
               
                     (6)
                  
                  
                     În cazul în care consideră că este necesară o prelungire a măsurii speciale după 2023, Țările de Jos ar trebui să prezinte Comisiei până la 31 martie 2023 o cerere de prelungire însoțită de un raport privind aplicarea măsurii speciale care să includă o reexaminare a procentajului repartizării aplicat.
                  
               
                     (7)
                  
                  
                     Măsura specială nu va avea decât un efect neglijabil asupra valorii globale a taxei colectate în etapa de consum final și nu va afecta negativ resursele proprii ale Uniunii provenite din TVA.
                  
               
                     (8)
                  
                  
                     Prin urmare, este oportun ca Țările de Jos să fie autorizate să aplice măsura specială până la 31 decembrie 2023,
                  
               ADOPTĂ PREZENTA DECIZIE:
         
            Articolul 1
            Prin derogare de la articolele 168 și 168a din Directiva 2006/112/CE, Țările de Jos sunt autorizate să excludă TVA aferentă bunurilor și serviciilor de la dreptul de deducere a TVA în cazul în care bunurile și serviciile în cauză sunt utilizate, în proporție de peste 90 %, în scopuri private de către o persoană impozabilă sau de către angajații persoanei respective sau, în general, în scopuri neprofesionale sau pentru activități care nu au caracter economic.
         
         
            Articolul 2
            Prezenta decizie produce efecte de la data notificării acesteia.
            Aceasta se aplică de la 1 ianuarie 2021 până la 31 decembrie 2023.
            Orice cerere de autorizare a prelungirii măsurii speciale autorizate prin prezenta decizie se transmite Comisiei până la 31 martie 2023.
            Respectiva cerere este însoțită de un raport privind aplicarea măsurii speciale, raport care include o reexaminare a procentajului repartizării care se aplică dreptului de deducere a TVA în baza prezentei decizii.
         
         
            Articolul 3
            Prezenta decizie se adresează Regatului Țărilor de Jos.
         
         
            Adoptată la Bruxelles, 18 decembrie 2020.
            
               
                  Pentru Consiliu
               
               
                  Președintele
               
               M. ROTH
            
         
         
            (1)  JO L 347, 11.12.2006, p. 1.